《秪芳阁》
清代·颜伯珣

澒洞陂水阴，中岸折长壑。南屏诸峰稠，林木互参错。

苍然秋色深，窈窕见层阁。洞户属玲珑，霭气夕漠漠。

水声琴书润，天碧衣裳薄。阁下转曲房，步櫩缘岭凿。

葳蕤紫珠盘，当槛纷未落。苔长屐痕疏，梯石净洗削。

昔闻{礻衣}人，不加陶渔乐。矧余一褐夫，泉石殊不恶。

近攀越观云，远召缑岭鹤。婚嫁愿何奢，栖意尽寥廓。

作者简介：颜伯珣，字石珍，号相叔，曲阜人。官寿州州同。有《秪芳园遗诗》。